Työ muuttuu – muututko sinä? | Gapps
27/02/2019 Digitalisaatio, Uusi työ
Pääkuvassa Ilmarisen Sami Ärilä, Head of People and Robotics. Sami osallistuu yhdessä Gappsin toimitusjohtajan Kasper Pöyryn kanssa webinariin tiistaina 5. maaliskuuta, jossa käsitellään työn muutosta teknologian kehittyessä. Lisätietoa webinaarista sekä ilmoittautumislomake löytyy täältä. Webinaarin tallenne on nähtävissä täältä.
Työn muutoksesta on puhuttu todennäköisesti niin kauan kun työtä on eri muodoissaan ollut. Metsästäjä-keräilijä koki todennäköisesti aikanaan valtavaa painetta ryhtyä maanviljelijäksi, vaikka ajatus oman elämän valtavasta muutoksesta varmasti hirvitti. Ainakin, jos Yuval Noah Hararin Sapiens: ihmisen lyhyt historia -kirjaa on uskominen, niin ei tuo muutos ihan helppoa ollutkaan. Vastaavia muutoksia on nähty yhteiskunnan kehityksen aikana useita aina teollisesta vallankumouksesta kohti nykyaikaisen internetin aikakautta. Mutta mikä on seuraava suurempi muutos nykyaikaiseen työelämään ja miten se vaikuttaa erityisesti meihin tietotyöläisiin?
Teknologinen kehitys on aina ja suurelta osinkin toimintatapojen muutosta. – Sami Ärilä
Mooren laki on pitänyt pintansa aivan viime vuosiin saakka ja teknologian kehitys on kiihtynyt entisestään. Erityisesti tekoälyn ja koneoppimisen saralla on tehty valtavia kehitysharppauksia joiden vaikutuksista on maalattu omat utopiat ja dystopiat. On kuitenkin hyvä ymmärtää, että vaikka muutokset voivat olla suuria ja muutosvauhti ennennäkemätöntä, niin yhteiskunnan ja työn mukautumiskyky on samalla kehittynyt valtavasti. Viimeisen 10 vuoden sisällä maailmaan on syntynyt valtavasti täysin uudenlaisia ekosysteemejä, kauppapaikkoja sekä töitä ja toimenkuvia, joita ennen vuosituhannen vaihdetta olisi ollut vaikea edes kuvitella. Perspektiiviä tähän saa jo siitä, että Applen iPad on alle 10 vuotta vanha tuote eikä iPhonekaan ole juuri sitä vanhempi. Mutta jo näinkin lyhyessä ajassa älylaitteet ja niiden ympärille rakentuneet ekosysteemit ovat muuttaneet maailmaa niin merkittävästi, että insentiiviä hidastaa vauhtia tuskin nähdään.
Kone oppii, mutta ihminen ymmärtää. – Sami Ärilä
Kehitys tulee siis väkisinkin mullistamaan nykyisen työelämän ja erityisesti tietotyön mallin, kun työvaiheet, jotka aiemmin ovat vaatineet koulutetuilta ihmisiltä useita henkilötyövuosia, voidaan koneellisesti toteuttaa päivissä tai jopa tunneissa. Sama ilmiö on nähty jo esimerkiksi valmistavassa teollisuudessa ja kokoonpanolinjoilla, jossa valtava määrä työtä on jo annettu robottien tehtäväksi. Ihmisten työpanos jää tällöin vahvemmin luovaan työhön ja suunnitteluun sekä niihin työvaiheisiin, joihin robotit eivät vielä pysty. Sama on väistämättä tietotyön osalta edessä erityisesti datan käsittelyyn, suoraviivaiseen prosessityöhön ja toistoja vaativiin työvaiheisiin nojaavissa työtehtävissä.
Työ ja sen tekeminen muuttuvat ja näissä muutoksissa HR:llä on organisaatioissa keskeinen rooli. – Sami Ärilä
Pohdimme yhdessä Ilmarisen Sami Ärilän kanssa tulevassa webinaarissa miten yritysten ja työntekijöiden olisi parasta varautua tähän muutokseen. Ilmarisella HR:n alle onkin jo yhdistetty ihmiset ja robotit, koska tulevaisuuden työvoima koostuu vahvasti näistä molemmista. Samin sanoin, HR = henkilöstö ja robotit.
Tulevassa webinaarissa käsitellään muun muassa seuraavia olennaisia kysymyksiä:
Miltä tulevaisuuden työnteko näyttää? Miten teknologian kehittyminen vaikuttaa yksittäisen ihmiseen tapaan tehdä töitä?
Ihmiset ja robotisaatio – Korvaavatko robotit ihmiset tulevaisuudessa vai tehostavatko robotit ihmisen työntekoa?
Millaisia valmiuksia yrityksiltä vaaditaan työn muutoksen edessä? Mitä vaaditaan yksittäiseltä ihmiseltä?
Miten tehdään yrityksistä muutosvalmiimpia?
Ilmoittaudu mukaan webinaariin täältä. Webinaarin tallenne on nähtävissä täältä.